Vrouespelers maak trots teen Indië | Maroela Media
Die Proteas se vrouekrieketspan het gister die vyfde en laaste eendagwedstryd teen Indië met vyf paaltjies gewen om sodoende die reeks met 4 – 1 te beklink.
Graeme Smith, KSA se direkteur van krieket, het die span vroeër met hul uitstekende prestasie geluk gewens, terwyl hoofafrigter Hilton Moreeng ewe in sy skik is.
"Die span verdien baie lof vir die wyse waarop hulle met 'n sterk Indiese span afgereken het. 'n Mens kan baie trots wees op hierdie ongelooflike prestasie, maar dit is belangrik dat ons hierop voortbou," het Moreeng gesê.
Lizelle Lee (288 lopies teen 'n gemiddeld van 144), Mignon du Preez (166 lopies teen 'n gemiddeld van 41,50) en Laura Wolvaardt (154 lopies teen 'n gemiddeld van 30,80) tel onder die voorste kolwers, terwyl Shabnim Ismail die derde meeste paaltjies in die reeks geneem het.
Onder die individuele spelers is Lee nou die voorste kolwer in eendagkrieket, terwyl Ismail en Marizanne Kapp onderskeidelik die derde en vierde beste boulers ter wêreld is.